蒲生鍾馗
作者：文同
朝代：宋

paragraphs: 寒風酸號月慘苦，梟飛狐鳴滿墟墓。
叢棘亂礓翳野霧，古社禿剝倒枯樹。
下有三鬼相嘯聚，初行誰家作疰忤。
痛熱腫癢快嘔吐，塞噎咽喉脹臍肚。
呼巫召覡使呪詛，翁驚嫗忙設賽具。
茅盤草舡置五路，飯盂炙串狼籍布。
相共收歛各執去，方此危坐歠且哺。
忽爾相視生畏怖，有神傑然駕巨牯。
前訶後擁役二豎，此神噉鬼充旦暮。
其腹尚餒色躁怒，鬼遥見之悉失措。
竄匿不暇相告諭，酒傾肉落雜穢污。
魄魂飛蕩身偃仆，一入木底只四據。
一尚把盞愕以顧，一自隠蔽捩眥覷。
神用氣攝縛束固，前死入吻無十步。
計之嚼嚙或味飫，蒲生胡爲適爾遇。
畫之滿卷無一誤，筆墨醜怪實可懼。
持以贈余子何故，摇手不取一錢賂。
他日乞詩者尤屢，試爲言之寫其故。